text:
Brandur í Dali
2. maj 2017
Ein kappi fyllir runt
I dag 2 mai rundar ein av fremsti og kendasti reiðmonnum tey sjeyti. Talan er um Hans Paula Poulsen úr Havn, Hans Pauli hevur riðið kapp í nógv ár, hóast hann kanska ikki byrjaði heilt so tíðliga á árum, sum nógv onnur, so er hann helst millum tey sum eiga mest kappingar á baki, at hann er milllum tey sum eiga mest heiðursmerkir, er so einki at fara skeivur av.
Serliga gjørdist Hans Pauli ein ýmind á kappingarbreytinum saman við hestinum Sólvindi, teir báðir vóru einaráðandi í nógv ár, og eiga mær kunnugt øll met ið eru innan kappríðing í Føroyum.
Tað vera helst nógv ár áðrenn hesi met vera tikin, og avrikini hjá Hans Paula og Sólvindi, fara heilt vist at standa sum ein varði í søguni hjá kappríðing her á landi.
Tá Sólvindur legði árarnar inn, vóru helst fleiri ið hugsaði at nú gavst Hans Pauli eisini. Maðurin gekk móti teimum sjeyti og tað var heilt vist at hann ongantíð fór at fáa bara líknandi hest aftur. Men treiskur er hann sum fáur, hann fekk sær ikki bara eitt nýtt ross at kappast við, men tvey. Og gjørdi so ikki mætari enn at hann á heystkappríðingi tók øll á bóli og vann Tvíspor l flokk við ryssuni Svannu.
Hans Pauli er eisini sín egin, hóast hann hevur stóra vitan og hevur avrikað meira enn tey flestu, so er hann lítillátin, hann er ikki tann ið ger stórt hóvasták burtur úr, men tað kunna vit onnur so gera í dag, tá vit fara at heiðra Hans Paula Poulsen á runda degnum.
Til lukku við degnum Hans Pauli
Vegna Føroya Ríðingarfelag
Brandur í Dali
Brandur í Dali
Frámerkir: Greinar
Ingen kommentarer:
Abonner på: Kommentarer til indlægget (Atom)


c: text/html

text:
Leikari hesuferð er eitt av okkara størstu talentum seinastu mongu árini, sonur málrevin úr Hvalba, Inga Mortensen, áleyparin Poul Ingason. Poul hevur verið á fleiri U-landsliðum, og er tað enn. Hann er einans 17 ára gamal og kom við á besta liðið í fjørð. Poul svarar her nøkrum spurningum.
Navn: Poul Kjartan Signar Ingason
Føðiár: 1995
Hædd: 1,88
Plàss á liðnum: Álop
Lið umboðaði: TB
Hví valdi tú fótbóltin sum tína ítróttargrein?
Tað er nokk tí, at pápi mín hevur spælt fótbólt, so áhugin er komin tann vegin frá.
Tú hevur altíð verið TB-ari og kom upp í bestu mannsdeildina í fjørð, sum einans 16 ára gamal, hvussu var tað ?
Tað var heilt fantastiskt at koma uppá hattar støðið so ungur, at spæla við spælarum sum man hevur staðið og hugt eftir sum lítil drongur.
Var tað ikki ov tíðliga?
Tað halda sikkurt fleiri fólk, men nei tað haldi eg ikki. Tá man hevur víst til venjing og venjingardystir at man klárar seg gott, so haldi eg eisini, at man skal sleppa og spæla.
Nú hevur tú royndirnar frá í fjørð,kennist tað annaleiðis í ár?
Tað er altíð gott at vita frammanundan hvussu støðið og ferðin er, men nei, kennslan er tann sama.
Nógv vænta sær eina rúgvu av málum frá tær í ár, hvussu kennist tað hjá tær, at vita at fólk hava stórar vónir til tín?
Tað følist gott at fólk hava so stórar vónir til ein, og eg skal royna mítt besta, og arbeiða hart fyri at skorða so nógv mál sum møguligt.
Nú nærkast kappingarbyrjan. Hvussu eru menn fyri ?
Eg haldi at vit er munandi betur fyri enn í fjørð.
Metir tú tað hava týdning, at TB hevur fingið Einherjar at stuðla sær til dystir bæði úti og heima?
Ja !!! Tað hevur stóran týdning fyri liðið og hugburin inni á vøllinum, og tað gerð, at man hevur hug at kempa til síðsta bríksl.
Er tað nakað serligt við Einherjum, ið tú vilt nevna?
Ja eg haldi at teir gjørdu tað heilt fantastiskt í fjørð, og stuðlaðu sjálvt um tað ikki gekk so gott ì seinnu helvt, og tað seta vit stóran prís uppá. Og vit vóna sama stuðulin í ár
Umstøðurnar kring nýggja vøllin, metir tú at tær fara at hava nakran týdning fyri avrikini á sjálvum vøllinum? Umstøðurnar hava altíð nakað at siga. Jú betri umstøður, betri hug hevur man at spæla.
Heldur tú, at vit skjótt fara at síggja ein TB- leikara á landsliðnum, og um ja, hvør verður hann so?
Eg haldi ikki at vit fara at síggja ein TB- leikara á landsliðnum í ár, men um nøkur ár vóni eg at síggja fleiri.
Hvør verður toppskorari hjá TB í ár?
Tað verður vònandi eg, vóni eg.
Besti leikari í TB?
Teitur Olsen.
Besti leikari í deildini?
Arnbjørn T Hansen.
Hvørjum plássi á stigatalvuni fara tit eftir í ár?
Top 5
Stuttligasta uppliving sum leikari í TB:
Tað er heilt sikkurt mítt fyrsta mál í EFFO deildini ímóti B68.
Besta uppliving sum leikari í TB:
At hoyra síðsta brìksl í síðsta dystinum, har vit taptu 1-4.
Besti leikari í TB nakrantíð:
Heilt sikkurt Henrik Thomsen.
Besta mál hjá tær sjálvum:
Tað var ímóti B68 tá vit vunnu 3-1.
Ynski fyri 2013:
At TB klárar seg væl í kappingini.
Einaferð TB Altíð TB.
Fakta um Poul : http://
Til stuttleikar, fakta um pápan: http://

robotstxt: allowed

filter: keep


text:
Eftir kappingina í 2010 bleiv greitt, at hann ikki fór at umboða TB komandi árini. Men nú er burturvilsti sonurin, Joseph Y. Bassene vendur heim aftur, og kemur í komandi ár, at hjálpa aldursforsetanum í stremban okkara í Effodeildini. Joseph Youssoupa Bassene er vorðin 25 ár, og hevur vunnið sær nógvar royndir, síðan hann seinast umboðaði TB. Fyrsta skiftið varð til Sands, har hann umboðaði B71 í hálvt ár, áðrenn hann flutti til Vágoynna, at umboða 07 Vestur. Í fjør umboðaði fryntligi afrikanarin Víking, og var hann ein av høvuðsmonnunum handan steypasigurin hjá teimum í fjør. Nú er hann so komin heim aftur til staðið, har tað heila byrjaði, og felag og fjepparar eru sera spent, eftir at síggja evnaríka bóltsnillingin í svørt-hvítu TB troyggjuni. Vælkomin heim Joseph, og bestu eydnu framyvir.
Fjølbroyttur og evnaríkur
Joseph Youssoupa Bassene er 25 ára gamal álopsinnaður miðvallari úr Senegal, og hansara styrkir eru fleiri. Hansara ferðmiklu driblingar hava mangan givið honum fyrimun, og hevur hann eisini skorað nøkur undurfull mál á hendan hátt.
Hansara evnir, til ofta at útfordra beinleiðis mótstøðumann sín, hava givið honum eitt yvirtak mangar ferðir, og tað skapar massar av plássi til viðleikarar hansara – serliga tá renningar verða framdar, tey røttu støðini.
Hansara skotstyrki er fyrimyndarlig, og hvør man ikki minnast dundurskot hansara úr 35 metra fjarstøðu, tá teir næstbestu hjá HB blivu knústir 10-1 á Sevmýru í 2010.
Seinasta av styrkjunum hjá Joseph, sum møguliga ger hann sera væl egnaðan til TB júst nú, tað er hansara evnir at avlevera fram eftir vøllinum. Hann er ikki bangin fyri at leggja nakrar sokallaðar sukurbóltar frameftir, og hann er eisini rættuliga dugnaligur til tað. Hann hevur gott eyga málmøguleikum, og tað verður, uttan nakran iva, júst her, at vit fara at fáa størstu nyttu burturúr evnaríka miðvallaranum.
Eftir er bert at ynskja Joseph alt tað besta, nú hann er afturkomin til TB, og vit vóna, at steðgurin hesaferð verður fleiri ár.


text:
Lagos
Lagos er størsti býur í Nigeria, og fyrisitingarligur høvuðsstaður fyri lutstatin við sama navni. Lagos stórbýarøki, Metropoliska Lagos, hevur 16 lokalar eindir (local government areas) við knapt 10.4 milliónum íbúgvum sambært fólkateljingini í 2012. Tað ger Lagos stórbýarøkið til stórbýarøki í Afrika, sum hevur næstflest fólk, næst eftir Kairo, Egyptaland. Lagos var til 1991 eisini høvuðsstaður í Nigeria, men tá gjørdist Abuja høvuðsstaður í landinum. Lagos er tann næstmest týðandi havnarbýurin í Nigeria. Tann týdningarmiklasti vinnulívsmiðdepilin í býnum liggur á främsta Victoria Island. Býurin hevur tann næstskjótasta fólkavøksturin í Afrika og 7. størsta fólkavøksturin í øllum heiminum. Sambært Lagos State Government er fólkatalið í býnum 17,5 milliónir, men hetta talið verður ikki mett at vera rætt av nigeriansku stjórnini og av National Population Commission, sum meta rætta talið at liggja um 21 milliónir, og um tað er rætt, so er Lagos størsti býur í Afrika.
Søga[rætta | rætta wikitekst]
Lagos var upprunaliga ein yoruba-býur við aworifolkinum og var frá byrjan nevndur Oko. Býurin fekk navnið Lagos frá teimum fyrstu portugisisku niðursetufólkunum, uppkallaður eftir býnum Lagos í Algarve. Millum 1404 og 1889 var býurin ein týðandi miðdepil fyri trælahandilin. Eftir at Stórabretland hevði annekterað býin í 1861 helt trælahandilin uppat. Í 1866 var Lagos lagdur saman við Sierra Leone, og 1874–1886 hoyrdi býurin til krúnkoloniina Gullstrondina. 1886–1906 hevði Lagos egna umsiting, síðan var býurin lagdur saman við Suðurnigeria og gjørdist í 1914 partur av Nigeria. Eftir at Nigeria gjørdist sjálvstøðugt frá Stórabretlandi í 1960 gjørdist býurin høvuðsstaður í Nigeria. Býurin vaks skjótt í 1960-árunum og 1970-árunum. Í 1991 gjørdist Abuja, sum liggur inni í landinum, høvuðsstaður í Nigeria.
Sjálvt um Lagos ikki longri er høvuðsstaður er býurin enn tað óalmenna sæti fyri fleiri statsligar myndugleikar.


text:
Wikipedia:Hendingar/25. apríl
Hin 25. apríl: Flaggdagur, Markusarmessa
- 1792 - Franska Kollveltingin: Nicolas Jacques Pelletier er fyrsti maður, sum verður avrættaður við hálshøgging í falløks (guillotinu), ið var so dánt uppfunnin.
- 1792 - Franski tjóðsangurin La Marseillaise verðu skrivaður.
- 1919 - Bauhaus var stovnað í Týsklandi.
- 1940 - Merkið (myndin) verður viðurkent av bretskum myndugleikum.
- 2005 - Bulgaria og Rumenia skriva undir avtalu um upptøku í Evropasamveldið.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Treysti skipaði leygardagin fyri árligu TF-renningini í Klaksvík. Vanliga hevur talentbólkurin verið í Klaksvík, tá hendan renningin er farin fram, og hetta vikuskiftið vóru mið- og langteinarennarar úr talentbólkinum so aftur á venjingarlegu í Klaksvík. Harafturat vóru eisini aðrir ungir rennarar bodnir við, sum hava verið drúgvir í TF Vetrarkappingini.
Eitt sera sterkt lið av rennarum. Hans Erland, Ingi, Gunnar Elisabet, Elin Kristina, Rutt, Oddvør, Maria og Steintór. Niklas hevur longu runnið seg fram um myndamannin.
Venjingarlegan byrjaði við sirkulvenjing saman við Treysti fríggjadagin. Leygarmorgunin var so rennikappingin, har talentbólkurin fór avstað við flestu heiðursmerkjunum. Onkur av talentunum høvdu líkasum hug at bjóða leiðaranum av, nú styttri teinur skuldi rennast. Men sum roknast kundi við, miseydnaðist hendan royndin.
Hesir ungu fýrarnir tveittu armarnar í loft, tá tað frættist, at veteranarnir ikki vóru í sama bólki sum teir. F.v. Marnar Pattinson, Teitur Bjarnastein og Steingrímur Hallsson
Seinnapartin leygardagin runnu vit nakrar stuttligar stafettir á fótbóltsvøllinum. Her eydnaðsit tað liðinum hjá Niklas Kruse, Dragon Riders, at vinna ein tepran sigur á Panda-diddunum, sum høvdu Steingrím Hallsson sum liðformann. Óndar tungur vildu vera við, at Dragon Riders høvdu stóran fyrimun at hava Gutta á sínum liði – tí hann royndi at snýta allastaðni hann sá sær møguleikan, men tað var hann ikki einsamallur um.
Leygarkvøldið var hugni á loftinum í Skótahúsinum við filmssýning. Vit hugdu eftir filminum um legendariska amerikanska rennaran Steve Prefontaine. Kanska helt Steingrímur, at filmurin var keðiligur, tí mitt í øllum tók hann stikkið úr uppvørpuni, sum ikki vildi tendra aftur, fyrr enn hon var kølnað. Gult kort til Steingrím!
Sunnumorgunin kl. 8.45 fóru vit lendistúr eftir einari hagagøtu omanfyri Ánirnar norður í Svartadal. Tey flestu runnu í fjallarenniskóm, so tað lá væl fyri. Aftaná fóru vit í svimjihøllina. Legan endaði á bakarínum hjá Jórun, har vit fingu góðan døgurða við dessert.
Treysti skrivar um TF-renningina við øllum úrslitum og slóð til myndir: http://www.treysti.fo/news-urslit+tf+renningin+2015.htm


text:
Foreldraumboð
VIÐTØKUR FYRI FORELDRAUMBOÐ Í FLOKKUNUM
1. Foreldraumboðini hava til uppgávu at røkja áhugamál, sum kunnu verða børnunum, flokkinum og skúlanum at gagni.
2. Valið til foreldraumboð fer fram á foreldrafundi í flokkinum í september mánað á hvørjum ári.
3. Í minsta lagi foreldraumboð umboðandi tvey børn verða vald fyri hvønn flokk.
4. Foreldraumboð, sum fara frá, hava skyldu at kunna nývald um hesar viðtøkur og um uppgávuna sum foreldraumboð.
5. Foreldraumboðini eru millumlið millum skúlastýrið og foreldrini. Skúlastýrið samskiftir við foreldrini umvegis foreldraumboðini.
6. Foreldraumboð úr øllum flokkum luttaka á einum árligum felags fundi, sum foreldraumboðini í skúlastýrinum skipa fyri um heystið. Fast á skránni er gjøgnumgongd av meginreglum skúlans við atliti at viðmerkingum/uppskot til broytingar.
7. Foreldraumboðini viðgera ikki persónsmál. Persónsmál kunnu handast foreldraumboðum, sum bera tey víðari á rætta stað.
8. Foreldraumboðini hava til uppgávu at taka stig til tvey trivnaðartiltøk um árið t.d. hugnaløtur og felags máltíð, ítrivsløtur, har í minsta lagi annað er saman við foreldrunum.
9. Listi til tiltøk til íblástrar:
A. Felags náttúrutúrar(evt. grill við): niðan í Odda, fram til brunnarnar, niðan á Dylluna, á Kálvasand, Mjáuvøtn, Leynasand, svimja í fjøruni, á flot, súkklutúr
B. Í skúlanum (mgl. at brúka skúlans hentleikar og høli): Spæla spøl í fimleika-/ítróttahøllini, eta saman, spæla spøl í skúlagarðinum, filmskvøld, ítrivsløtur (smíð, handarbeiði, evning, tónleik e.a.)
C. Vitja arbeiðspláss hjá foreldrum
D. Gera felags floksreglur uttanfyri skúlatíð, t.d. fyri “útitíð”, føðingardøgum o.l.
E. Nýggir næmingar – serlig móttøka fyri teimum
F. Gomul spøl, dansur og dansispæl
G. Vetrarspæl: skreiða og skoyta
H. Høgtíðir: Rulla egg, jólahugnii. Annað: Biograf, bovla o.a.


text:
Yrkislistafólk 3 ára starvsløn frá Mentanargrunni Landsins
- 20 Jul 2018
- - laufey
TÍÐINDASKRIV
Nú er skipanin við listafólkalønum sett í verk. Tað fer at bera til hjá yrkislistafóllkum at søkja um trý ára starvsløn. Endamálið er at bøta um umstøðurnar hjá yrkislistafólkum, sum í einum 3-ára játtanarskeiði burturav arbeiða við list. Tríggjar listafólkalønir verða útlutaðar í ár.
Yrkislistafólk eru tey, sum hava lokið viðurkenda yrkisfakliga útbúgving ella hava samsvarandi royndir innan listaliga økið. Upphæddin á listafólkalønum svarar til læraraløn fólkaskúlans á lønarstigi 21.1. Faknevndir verða settar at meta um allar innkomnu umsóknirnar, sum síðani gera tilmæli til nevndina at taka endaliga støðu.
Umsóknin skal latast inn á talgilda umsóknarblað grunsins. Seinasta freist at søkja er 2. september 2018. Skrivstovan er í summarfrí til 2 august, men til ber at fáa fleiri upplýsingar við at venda sær til Ingun í Skrivarastovu, forkvinnu, ingun@mentanargrunnur.fo.
Meira kunning fæst á https://mentanargrunnur.fo/
Seinasta freist at søkja er 2. september 2018.


text:
1973
1973 var sambært gregorianska kalendaranum eitt vanligt ár, ið byrjaði á einum mánadegi.
HendingarEdit
- Brúgvin um Streymin verður tikin í nýtslu og gevur vegasamband millum Eysturoy og Streymoy.
- Sjáldsama sniðið á operahúsinum í Sydney vekur altjóða undran og umrøða.
ÍtrótturEdit
FótbólturEdit
FøðingarEdit
- 18. januar - Petur Pólson Jensen, føroyskur tónleikari
- 11. februar - Varg Vikernes, norskur tónleikari
- 21. februar - Heri Joensen, føroyskur tónleikari (Týr)
- 26. februar - Ole Gunnar Solskjær, norskur fótbóltsleikari
- 19. oktober - Linda Andrews, føroysk songkvinna
- 26. oktober - Seth MacFarlane, amerikanskur skemtari og sjónleikari
- 23. desember - Jón Tyril, føroyskur tónleikari
AndlátEdit
- 11. september - Salvador Allende, kilenskur politikari og forseti í Kili 1970-1973. (f. 1908)


text:
Trø
Trø eru sera ójøvn í stødd: kalifornska stórfuran verður 90 m høg, men á føroyska urtapílinum eru leggirnir oftast fjaldir í mosanum. Trøini eru ógvuliga týdningarmiklar plantur. Ljóssamrunin í bløðunum ger, at tey taka koltvísúrni CO2 úr luftini og lata frá sær súrevni. Soleiðis halda trøini ávísa javnvág við neyðugum evnum í luftini, vit anda í okkum. Trærøturnar eru tættar og langar og binda moldina, at hon ikki verður skolað burtur av regni. Bløðini á trøunum lata úr sær ómetaliga nógva vatnguvu, sum aftur hevur alstóran týdning fyri veðurlagið um allan heim. Um 40 mió ferkilometrar av jarðarflatuni eru skógvaksnir. Trøini føða eisini nógvar mió dýr, og vit fáa timbur til húsabygging og innbúgv. Hvørt ár nýta vit mong túsund tons av viði til m.a. brenni, innbúgv og pappír. Sum íbúgvatalið í heiminum veksur, verður meiri skógur høgdur nú enn fyrr. Helst í Latínamerika verður nógvur frumskógur høgdur og brendur.
Pílur, eik, bók og mong onnur trø verða nevnd leyvtrø. Leyvtrø eru eyðkend á bløðunum, hvussu tey eru vaksin, og hvussu tey standa á greinunum. Tey hava nógv breiðari bløð enn nálatrø. Um okkara leiðir missa leyvtrøini bløðini um heystið, men syðri eru mong trø grøn alt árið. Baraldur, grann, lerkur og fura eru nálatrø. Nálatrø eru eyðkend á sínum sermerktu nálum; tey hava nálavaksin bløð. Fræini sita í konglum, ið eru trækendir og harðir. Nálatrø missa ikki nálirnar um veturin. Lerkatræið er tó undantak, tað missir nálirnar um heystið. Øll trø spretta úr lítlum fræ. Í hvørjum fræ eru føðsla og ílegur til nýggja træið. Fræið tekur at spíra, tá ið hiti og væta í jørðini eru passalig. Telja vit viðingarnar, vita vit, hvussu gamalt træið er.


text:
U17 landsliðið við venjaraparinum Áka Johansen og Pól F. Joensen hava verið til søguliga EM endaspælinum í Kroatia. Teir luttóku í bólkinum saman við Frakland, Skottland og Ungarn. Allir dystirnir vóru tíverri taptir, men onkursvegna vóru vónirnar ikki so stórar, tí tað at yvirhøvur vera við til kappingina var søguligt í sjálvum sær.
Millum føroysku leikararnir var okkara Stefan Radosavljevic við, eisini Elias El Moustage sum er fyrrverandi TB ungdómsleikari var eisini við.
Tróndur Arge hevði samrøðu við Stefan undan dystinum ímóti Ungarum, hon sæst niðanfyri, har tað kemur fram, at Stefan virkaði sum tólkur saman við málmansvenjaranum Predrag Markovic, ið eisini er kendur í TB-høpi.
Úrslitini hjá Føroyar U17 til EM vóru hesi:
Føroyar – Skottland 0-2
Føroyar – Frakland 0-7
Føroyar – Ungarn 0-4
Ferðalagið verður aftur í Føroyum í morgin, ónsdagin, og sostatt kann vónast, at Stefan verður við TB/FC Suðuroy/Royn sunnudagin.
Vit gleða okkum at fáa Stefan aftur í grønu TB/FC Suðuroy/Royn troyggjuna!


text:
Jenis av Rana, landsstýrismaður í uttanríkis- og mentamálum, hevur nú gjørt av at lata 500.000 kr. í neyðhjálp til Afganistan. Neyðhjálpin verður latin ígjøgnum heimsmatvørustovnin, World Food Programme, ið hevur drúgvar royndir við neyðhjálpararbeiði í Afghanistan. Í fjør var hesin felagsskapurin eisini heiðraður við friðarheiðursløn Nobels fyri sítt neyðhjálpararbeiði kring heimin.
Sambært World Food Programme er matvørutrygdin í Afghanistan so ring, at bara fimm prosent av húsarhaldunum í Afganistan fáa tað, ið heimsmatvørustovninum metir at hava hava eitt nøktandi føðsluvirði. Harumframt eru tvær milliónir børn í vanda fyri føðslutroti, um hjálp ikki verður fingin til vega skjótast gjørligt.


text:
Tilmeldingardagurin hjá B71
2019
Stórur tilmeldingardagur verður mánakvøldið 04. februar fyri allar leikarar felagsins í Ítróttarhøllini inni í Dal.
Vit byrja kl. 18.00 og rigga av kl. 20.00.
Tilmelding er fyri børn og ung, men eisini vaksin, ið ætla sær at spæla fótbólt við B71 í kappingarárinum 2018.
Leikaragjald (børn/ung)
Kostnaður fyri luttøku hjá børnum og ungum í ár er sett at verða:
- 400 kr fyri 1. barnið
- 300 kr fyri 2. barnið
- 200 kr fyri 3. barnið
Fjórða tilmeldingin er ókeypis
Leikaragjald (vaksin)
Kostnaður fyri luttøku hjá vaksnum í ár er:
- 800 kr fyri 1. deild menn
- 400 kr fyri Kvinnur
- 100 kr (limagjald) fyri 3. deild menn, Old Boys og Heilsufótbólts íðkarar
Limagjald
Útyvir leikaratilmeldingar, so verður eisini møguleiki fyri at tekna seg sum (hvílandi) lim í felagnum og gjalda limagjald. Limagjaldið er 100 krónur um árið.
Vinn ein landsdyst!
Í fjør gjørdu vit tilmeldingina eitt sindur forvitnisligari. Tá var navnliga lutakast millum allar leikarar, ið meldaðu seg til.
Hettar endurtaka vit í ár og vinningurin er, eins og í fjør, 2 landsliðsatgongumerkir til komandi landsdyst hjá føroyska A-landsliðnum.
Motus Sport
Harafturat verður høvið at koma og heilsa uppá Meinhardt frá Motus Sport og keypa B71 klæðir og útgerð til komandi kappingarár.
Ungdómsnevndin hjá B71 bjóðar eisini kaffi, the, sunkist og køkur til øll ið møta.
Vit gleða okkum at síggja nógv Sandoyggjafólk í øllum aldrum til tilmeldingardag. Jú fleiri melda til, jú stuttligari verður tað tá vit fara út at umboða B71.
Drívið á kvinnur og menn, gentur og dreingir, børn, ung og vaksin!
Drívið á B71!


text:
COVID-19 (KUNNING) 27.03.2020
Eiðis kommuna hevur valt at taka niðanfyri standandi fyrilit í samband við COVID-19:
Tiltøkini halda áfram til 13.04.2020. (Støða verður seinni tikin til, um tiltøkini skulu halda áfram ella broytast eftir hetta).
- Ítróttarhøllin – Verður ikki útleiga.
- Heimatænastan í VEKS – COVID-19 tilbúgving (Sí skjal VEKS COVID-19)
- Eiðis skúli: Eingin skúlagongd
- Í serligum førum ber til at avtala ansing frá kl.8 til kl.11:30. Hetta er bert galdanadi fyri foreldur at børnum til og við 3.flokk, sum starvast á serliga avgerandi økjum. Hesi foreldur mugu venda sær til skúlaleiðsluna við grundgevingum fyri, hví tørvur er á hesum tilboði. Um so er, at foreldur fáa tørv á hesi serskipan, eiga tey at boða skúlaleiðsluni frá í seinasta lagi kl.18 dagin fyri. Ringjast kann til tlf. 740470. Víst verður annars til kunning á ummr.fo
- Korndalsgarður: Stongt er í Korndalsgarði og Spíranum.
- Um foreldur skulu røkja arbeiðsligar skyldur, ið eru neyðugar í samfelagnum, kunnu hesi ringja til leiðaran á tel.740410 fyri at fáa møguligt ansingarpláss.
- Eldrafelagið á Eiði møtist ikki komandi tvær vikurnar.
- Venjingarhølið í Hólmanum verður stongt í dag og tvær vikur fram.
Vit skulu somuleiðis heita á borgarar í kommununi um at vísa neyðug egin fyrilit sum heilsumyndugleikarnir mæla til. Sí leinkju: Heilsa og fyribyrging Corona
Eiðis kommuna


text:
Tú skalt góðtaka treytirnar niðanfyri fyri at gerast nýggjur brúkari og fáa atgongd til tilfarið á nordeniskolen.org:
Norden i Skolen.org setir krav um, at brúkararnir vísa virðing fyri hvørjum øðrum, meðan teir eru á síðuni. Tað merkir, at tosað verður virðiliga við og um hvønn annan og syrgt verður fyri, at tónin er skikkiligur. Tað er ábyrgdin hjá læraranum at kunna næmingarnar um góðan atburð og samskifti á på Norden i Skolen.org.
Norden i Skolen.org er heimilað at strika boð, sum vit halda vera særandi ella óhóskandi, eins og Norden i Skolen tekur sær rætt til at geva vitanina um brúkaran víðari til læraran, ið er tilknýttur.
Allar upplýsingar, sum tú skrivar inn, skulu vera rættar. Tað er bannað at geva teg út fyri at vera ein annar persónur, enn tú ert.
Hóast vit alla tíðina royna at tryggja okkum, at allir upplýsingar á heimasíðuni eru rættir, eigur tú at vera varug/ur við, at Norden i skolen.org ikki átekur sær ábyrgdina av ábyrgdini, um upplýsingarnar skuldu víst seg at verið ófulfíggjaðar, óneyvar ella fyrnaðar. Burtursæð frá støðum, har tað tíðuliga verður nevnt, hevur Norden i Skolen.org ikki ábyrgdina av innihaldinum.
Allur núverandi og framtíðar upphavsrættur, vørumerki og annar skynsamur ognarrættur við tilknýti til hesa heimasíðuna, hoyrir til Norden i Skolen.org v. Foreningerne Nordens Forbund og okkara loyvisgeva. Tú fært ongan rætt til heimasíðuna umframt ein avmarkaðan rætt til at brúka heimasíðuna í samsvari við hesar treytir.
Tú kanst ikki bjóða út, selja ella víðarisenda til annan miðil nakran part av heimasíðuni ella innihaldinum. Tað er ikki loyvt at gera part av heimasíðuni til part av aðrari heimasíðu, hvørki sum leinki ella annað, uttan so at Norden i Skolen.org skrivliga hevur givið loyvi til tess. Tú kanst ikki brúka navnið hjá Norden i Skolen.org ella misbrúka brandið hjá Norden i Skolens brand á nakran hátt.
Tú mást ikki brúka hesa heimasíðuna í ólógligum ørindum. Harvið góðtekur tú, at tú ikki vilt senda, brúka, avrita, posta ella loyva sendingum, ið eru ærumeiðandi ella ósømilig, ella sum eru niðrandi, ósømiligar ella bróta frið hins einstaka. Tú góðtekur, at ikki senda sølu- ella reklamutilfar, spamm ella líknandi tilfar í nøkrum slag av hópsending, ið kunnu vera við til at órógva raksturin av heimasíðuni ella órógva nýtsluna hjá vitjanini av heimasíðuni.
Norden i Skolen.org v. Foreningerne Nordens Forbund tryggja sær rættin til altíð og uttan ávaring at kunna betra, umskipa, broyta, støðga ella steingja alla ella partar av heimasíðuni, og avmarka ella banna atgongd til síðuna.
Upplýsingarnar, sum vit fáa umvegis heimasíðuna, verða viðgjørdar í trúnaði og verða ikki latnar víðari til onnur uttan so, at tað er í tráð við okkara politikk fyri dátutrúnað ella sambært avtalu við teg.
Tú góðkennir harvið, at Norden i Skolen.org v. Foreningerne Nordens Forbund ikki kunnu hava endurgjaldsábyrgd fyri útreiðslum, krøvum, skaðum og skaðaendurgjøldum (herundir rættarligar útreiðslur), sum verða áløgd Norden i Skolen.org sum avleiðing fyri tíni misnýtslu av hesi heimasíðuni ella tínum broti á hesar treytir.
Hóast henda heimasíðan hevur leinkjur til aðrar heimasíður, so hevur Norden i Skolen.org ikki tamarhald á slíkum síðum. Norden i Skolen.org kann tí ikki átaka sær ábyrgd fyri rættleikanum ella øðrum í innihaldinum, ella fyri tryggleikanum í at brúka slíkar síður. Títt brúk av slíkum síðum er upp á egna ábyrgd.
Um tú ikki heldur hesar treytir, hevur Norden i Skolen.org møguleika fyri at forða tær atgongd til heimasíðuna og nokta fyri at geva tær loyvi aftur.
Hesar treytir kunnu broytast av Norden i Skolen.org nær tað skal vera. Títt brúk av heimasíðuni eftir slíka broyting, vísir eisini tína góðkenning av hesum broytingum.
Hesar treytir og innihaldið av heimasíðuni eru fevnd at donskum rætti og løgdøminum hjá donskum dómstólum.
Spurningar og fyrispurningar um heimasíðuna ella við tilknýti til Norden i Skolen.org, biðjast verða sendir við telduposti.
Við at melda teg til Norden i Skolen, so samtykkir tú at vit sleppa at goyma og viðgera tínar persónligu upplýsingar. Tær upplýsingar, ið tú fyllir á tilmeldingarskjalið, verða goymdar á ambætaranum hjá Norden i Skolen.
Tær upplýsingar við goyma frá tær kunnu brúkast til at:
Vit gera ymisk trygdartiltøk fyri at verja tínar persónligu upplýsingar, og brúka framkomnar rekingarhættir fyri at fjala viðkvæmar upplýsingar, ið verða sendar umvegis internetið. Einans starvsfólk, ið skulu fremja seruppgávur, fáa atgongd til persónligar upplýsingar, ið ger tað møguligt at kenna fólk aftur. Norden i Skolan letur aldrin út persónligar upplýsingar til triðjapart uttan títt samtykki.
Tú hevur rætt til at vita um allar upplýsingar, ið hava við teg at gera, og tú hevur krav um at fáa at vita allar upplýsingar, sum vit hava goymt við at seta teg í samband við okkum á kontakt@nordeniskolen.org.
Tú hevur rætt at fáa tínar persónligu upplýsingar strikaðar. Tú kanst biðja um at fáa tínar persónligu upplýsingar strikaðar við at seta teg í samband við okkum á kontakt@nordeniskolen.org. Vit strika tá eisini allar upplýsingar, sum kunnu setast í samband við teg.


text:
EKF - ein møguleiki til útflutningsvinnuna
Hjá okkum kanst tú fáa hjálp til at finna bestu loysnina, soleiðis at tú kanst víðka títt virksemi til marknaðir uttanlands uttan at seta teg í óneyðugan váða. Vit ráðgeva og hjálpa tær, og saman finna vit røttu loysnina til tína støðu.
Vit samstarva m.a. við EKF – Danmarks Eksportkredit, ið tekur á seg fíggjarligan váða og har við betrar um møguleikarnar hjá útflutningsfyritøkum og veitarum til útflutningsvinnuna at skaffa fígging. EKF hevur nærum 100 ár á baki og tað er danski staturin, sum eigur EKF.
Hvat kann EKF gera fyri tína fyritøku?
- EKF kann veita tínum peningastovni trygd, um tín fyritøka hevur tørv á nýggjum kreditti ella láni fyri at víðka um virksemi, ið hevur við útlandið at gera. Sostatt betrast møguleikarnir at fáa fígging til tínar framtíðarætlanir fyri fyritøkuna.
- EKF kann hjálpa tær og tínum útlendsku kundum at finna fígging. Til dømis kann EKF veita trygd til ein av tínum kundum, sum bara kann brúkast til at keypa vørur frá tær.
- EKF kann veita tær trygd, um t.d. ein kundi tekur eitt keyp aftur ella fer á húsagang.
Tryggja tín útflutning
Sum útflytari av vørum er tað eisini týdningarmikið at tryggja útflutningin við at tekna eina trygging. Tað kann til dømis vera ígjøgnum Coface.
Tú kanst finna góð ráð og vegleiðing um sølu uttanlands á heimasíðuni hjá Dansk Industri.


text:
Flutningstrygd
Hjá okkum kanst tú tryggja innbúgv, vørur og annað, sum skal flytast loftvegis ella sjóvegis.
Skalt tú flyta vørur, innbúgv og annað til ella úr Føroyum, kanst tú tryggja teg móti missi og skaða, sum stendst av flutninginum. Tað kann t.d vera skaði orsakað av eldi, ferðsluvanlukku, samanstoyti ella ógvisligari viðferð.
Soleiðis verður virðið staðfest
Fyri at finna fram til røttu tryggingarupphæddina til títt flytigóðs, kanst tú útfylla hetta skjalið. Set teg síðani í samband við okkum, so vit saman kunnu áseta endaligu tryggingarupphæddina.
Undantøk
Flutningstrygd er ein sonevnd "All Risk" trygging, og hon fevnir um allar skaðar undantikið:
-
Góðskudygd, tvs. at flytigóðsið tolir vanligar hitabroytingar
-
Um flytigóðsið er illa pakkað ella merkt
-
Seinkingar
-
Svinn
-
Kríggj og krígslíknandi viðurskifti
-
Verkfall


text:
Tilmeldingardagur hjá NSÍ leygardagin 6. apríl í Sportigan
Árligi tilmeldingardagurin hjá NSÍ verður leygardagin 6. apríl millum kl 14.00 og 16.00 í ítróttarhandlinum Sportigan í Saltangará.
Til ber at gjalda kontant og/ella við korti.
Goldið luttøkugjald er treyt fyri at fáa loyvi at spæla á liðunum hjá NSÍ.
NSÍ ítróttarklæðir kunnu hendan dagin keypast við 20% í avsláttri.
Óvita Blues band kemur at framføra.
Luttøkugjaldið fyri 2013 verður:
Undir skúlaaldur: 100 kr
U8, U10: 400 kr
U12, U14, U16, U17: 600 kr
U18, 2. deild: 700 kr
3.deild: 500 kr
Avsláttur – 2. barn: 100 kr
Avsláttur – 3. barn: 200 kr
Eingin bóltur er við í prísinum.
Leikarnir skulu sjálvir hava bólt við til venjing.
Um tit ikki eiga bólt, so kunnu tit keypa bólt í Sportigan fyri 150 kr
Vinarliga
Ungdómsnevndin hjá NSÍ


text:
„Vaagen“ í vanda.
Móti endanum av farnu øld gjørdist tað árliga afturvendandi hending, at føroyingar - bæði konur og kallar - fóru til lands, sum tey róptu tað, at arbeiða í Íslandi. Í leigaðum skipum, ofta norskum, fóru tey yvir á Eysturlandið um várið og komu aftur um heystið.
Hesum viðurskiftum hevur Sámal Johansen, lærari, ættaður úr Vík, greitt frá so frágera hegnisliga bæði í útvarpinum og í bók síni „Til lands - útróður í Íslandi”, sum kom út í 1980.
Tað ber væl til at ímynda sær, hvussu buldraligar hesar ferðir kundu vera, kom óveður á til tað lítið flutningsskip á víðum havi við stórthundrað til hálvtannaðhundrað fólkum innanborða.
Og ein ferð gjørdist minnilig. Í oktober mánaði í 1888 var norska skútan „Vaagen“ á heimferð úr Íslandi við føroyskum verkafólki. Náttina til 4. oktober kom skipið í høgættaródn so nær landi undir Fugloynni, at vandi var fyri, at skipið fór á land. Vildi illa til, hevði hetta gjørst størsta vanlukka í Føroya søgu, tí umframt manningina vóru um leið 150 fólk við skipinum.
Í „Dimmalætting“ 13. okt. 1888 stendur at lesa:
„En farefuld rejse havde de Islandsfarere, der kom hjem med dampskibet „Waagen“. Efter 3 dages rejse i mere eller mindre orkanagtigt vejr kom skibet natten mellem torsdag og fredag i snefog ind i brændingen ved Skarðsvig på nordsiden af Fuglø. Mandsskabet og passagererne bleve kaldte op paa dækket, og kaptajnen bad dem befale sig Gud i vold, da der ikke syntes udsigt til redning. Ved hjælp af det eneste tilbageværende sejl - de andre vare dagen i forvejen blæste i stumper og stykker - i forening med maskinens fulde kraft lykkedes det at komme klar af landet, hvor de taarnhøje bølger kastede deres skummende kamme over hundrede fod op ad den stejle klippekyst. - Næste morgen kom skibet i god behold til Klaksvig.“
Og ein av útróðrarmonnunum, Jógvan Johannesen úr Miðvági - Birtu Jógvan nevndur - f. í 1869, greiðir sambært „Føroya Siglingarsøgu“, 7. bindi, soleiðis frá:
“Waagen“ var sum ein stór slupp og hevði maskinu og segl eisini. Norðmaðurin Watne, ið búði á Seyðisfirði, átti skipið, ið sigldi millum Ísland, Føroyar og Noreg. Heimstaðurin var Stavanger. Vit fingu illveður við tað sama, vit fóru úr Íslandi, og skiparin helt til havs við skipinum. Lastirnar vóru tilskalkaðar, og vit vestanmenn vórðu koyrdir í ta aftaru lastina, men seinni í kahúttina. Skiparin fór í maskinrúmið at vera. Veðrið var so ringt, at aldurnar vóru sum fjøll at síggja uppímóti. Men „Waagen“ var eitt ógviliga gott sjóskip. Jóan Jakku í Gásadali, ið seinni varð bóndi í Tøðuni, hevði ein kálv standandi har frammi í gongini. Hann fór at hyggja eftir kálvinum, tað var um kl. 11 á kvøldi, kavarok var og ódnarveður, og komin upp sá hann, at vit vóru tætt undir einum forbergi, har brimið var øgiligt. Hann varskógvaði við tað sama, og róp kom í. Vit fingu á tað einasta seglið, ið eftir var, og skipið lá upp fyri bergið, og skiparin rendi skipið til havs. Næsta landið, vit hómaðu aftur, var Svínoyggin. Vit komu tó í øllum góðum inn á Klaksvíkina.“
Gitnast er ferðin tó vorðin av teirri vísu, sum kvívíkingurin I.P.Gregoriussen, Jóan Petur uppi í Trøð (1845-1901), yrkti um hana við lagnum til „Ebbe Skammelsøn“. Vísan er prentað í „Føroyingatíðindum“ nr. 4, 15. februar 1894.
„Vaagen“ er 25 ørindi til longdar. Hóast Jóan Petur ikki sjálvur var við á ferðini (hann hevði tó hoyrt bygdarmenn sínar siga frá henni), so letur hann ein eg-persón siga frá:
1. Eg fór mær til Íslands í fjør –
tað hevði eg ætlað so leingi –
at vinna mær pening og síggja meg um
sum aðrir dugandi dreingir.
Men fram rann „Vaagen“ yvir hav,
hon mangan vin førdi.
Greitt verður so frá fráferðini úr Føroyum og ferðini yvir. Dreingir og gentur í hundraðtali eru við, tey leggja út av Fuglafirði, halda norður gjøgnum Djúpini, tað er millum Eysturoy og Kalsoy, og nærkast Seyðisfirði, har tey fara í land:
2. Dreingir og gentur í hundraðtali
ta ferðina skuldu gera,
alt bleiv puttað í lastina niður,
so trongligt mundi har vera.
3. Løgdu teir út av Fuglafirði
og haðani út í hav;
so høg gekk aldan í Djúpunum tá,
at snútin fór langt undir kav.
4. Havið tað var, sum tað var vant,
tað var nakað gruggut at sjá,
kuldin inn at beini neit,
hann norðan úr ísinum lá.
5. Tá ið vit nærkaðust Seyðisfirði,
tá var eg í ringum hýri.
Ísurin gnaddar í ymsi borð,
hann stoytir í stevnið og stýrið.
Um steðgin í Íslandi er Jóan Petur stuttorðaður. Hann verður lýstur í einum einasta ørindi:
6. Strevaðist eg í Íslandi tá
og vann, sum eg kundi best,
og so skuldi eg við „Vaagen“ fara
til Føroya aftur tað heyst.
Og so kemur heimferðin. Stutt verður greitt frá, hvussu nógv fólk, ið er við skipinum, og síðan kemur í fjúrtan ørindum ein lýsing av sjóferðini, frá tí „vit komu á Dalatanga“, til tann signaði Føroya klettur gevur lívd, sum merkir, „at burtur er allur vandi“.
Hesi fjúrtan ørindini eru ein máttmikil lýsing av skipi og manning, ið taka tøk við tær øgiligu náttúrukreftirnar, og her verður í at kalla hvørjum ørindi tikið stak væl til orðanna:
7. Skipið tað var so pakkað við fólk,
- eg ógvist yvir tað enn –
har lá hvørt um annað vavt
bæði posar, kistur og menn.
8. Løgdu teir út av firðinum tá
- hon mundi í báruna snýsa –
tá ið vit komu á Dalatangan,
stóð havið í andarisi.
9. Hørð kom ódn av útnyrðingi,
so hvassir vóru teir vindar;
himmal og hav runnu saman í eitt
og brot sum fjallatindar.
10. „Vaagen“ hon rennur á havinum fram,
hon kastast á ymsar kjálkar;
bylgjan sprænir í gaffil og rá,
hon brestur í plankar og bjálkar.
11. „Vaagen“ hon rennur á villum havi,
og hæddin var ei at hitta:
har sást hvørki stjørna, ei sól,
og logg var til onga nyttu.
12. Myrk var náttin, og ódnin var hørð,
vit hopast at koma í havn;
tað fyrsta, eg fekk eyguni á,
var meitilberg fyri stavn.
13. Ódnin dreiv á landið inn,
og brimið í berginum hongur;
súgurin holar at botni niður,
og skútan í blámanum gongur.
14. Ódnin dreiv á landið inn
- har var so mikil vandi –
um akkerið fast í Íslandi stóð,
tað tók ikki frá aftur landi.
15. Hýrin, ið har á skipinum var,
um hann vil eg einki orða,
ætli hann sjálvur, sum vandan kennir,
hvussu til stóð innan borða.
16. Løgdu teir hana við blámanum fram;
hon gongur í trongum rúmi;
bylgjan brýtur í bæði borð,
so mastrarnar vaða í skúmi.
17. Hon rann bæði við damp’ og segl’,
og tað bæði yvir og undir;
hevði tað verið eitt veikari skip,
so hevði tað liðað seg sundur.
18. Lukka so fatti tey fingrabein,
so væl kundu skipinum stýra;
eg vil ei banna tann ódnarstorm
á seglini mundi fíra.
19. Har sást ei annað enn brim og berg,
har var hvørki lón ella møl;
var skútan nærri landi ein favn,
so mól alt sundur í mjøl.
20. „Vaagen“ hon froysir við berginum fram
- har talaðist ikki eitt orð -
maskinan helt, og seglini hildu,
og sterk vóru skipaborð.
21. Maskinan hon var úr svenskum stáli,
so mangur hevur tí bannað:
tað er tolið, og tað er hvast,
sum mangur maður má sanna.
22. „Vaagen“ hon rennur mót tanganum fram,
og enn er hon á tí bleyta;
væl so hildu tey norsku segl
væl drigin við sterkum skeyta.
23. „Vaagen“ hon rennur um tangan fram,
og burtur var allur vandi;
signaður veri tann Føroyaklettur,
so væl har lívdi av landi.“
Tey bæði seinastu ørindini lýsa signing yvir „Vaagen“ og bera skipinum tøkk fyri, at tað bar øll burtur úr vanda:
24. Signað so veri hvørt viðasprek
og so hvør boltur og nagli;
góðlukka hendi teg „Vaagen“ øll
við tínum togum og takli.
25. Takka vit „Vaagen“ tí góða skipi,
sum okkum bar millum landa;
takka vit „Vaagen“ tí norsku skútu,
sum okkum bar burtur úr vanda.
Men fram rann „Vaagen“ yvir hav,
hon mangan vin førdi.
Men øll vóru ikki so fegin um hesa vísuna, Jóan Petur hevði yrkt. Í „Føringatíðindum“ nr. 6, snøggan mánað seinni, 15. mars 1894, hevur Andras Sámalsson eina mótyrking í átta ørindum:
1. Í „Føringatíðindi“ nummar fýra
har stendur ein ríma prentað;
til yrkjaran havi eg nakað at siga,
antin tað er drongur ella genta.
Men fram kom „Vaagen“ yvir hav,
tí Harrin tað vildi.
2. Eg má siga um rímuna,
at yrkt er hon nóg væl;
men at hon gevur „Vaagen“ tøkk,
tað er ikki, sum tað skal.
3. Stormurin kom frá Harranum,
tí Harra, sum eg má prísa,
hann reddaði bæði skip og fólk,
hann vildi sína almakt vísa.
4. Hann vildi sína almakt vísa,
tað tvívli eg ikki uppá,
var ikki hansara hond uppií,
tá „Vaagen“ í spønum lá.
5. Var hansara hond har ikki í,
hvat hjálpti tá skúta sterk?
Hvat hjálpti maskinan úr svenskum stáli?
Hvat hjálpti tá menniskjaverk?
6. Guð náði hann, til sjógvin fer,
og lítur á sterka skútu,
skjótt forgongur skip og fólk,
tá ið Harrans tíð er úti.
7. Guð náði hann, ið heima ella burtur er
og ikki trýr Harranum best;
vandaleysur er hann ongantíð,
vár, vetur, summar ella heyst.
8. At „Vaagen“ við síni mannarúgvu
kom óskadd heim til landa,
tað mugu vit takka Harranum fyri,
tann einasta hjálp úr vanda.
Men fram kom „Vaagen“ yvir hav,
tí Harrin tað vildi.“
Upp í hesa svarrímu hevur blaðstjórin, Rasmus Effersøe, skoytt hesar reglur:
„Vit hopa, at ikki øll hava tikið vísuna um „Vaagen“ so illa upp, sum A.S. hevur gjørt tað. Yrkjarin hevur ivaleyst ikki gloymt Harran, tó at hann hevur latið hann verið ónevndan í rímuni, sum gongur út upp á at prísa hansara verki. Tað man liggja greitt fyri teimum, sum lesa „Føringatíðindi“, at bæði fingrarnir, sum stýrdu skipinum, og skipið sjálvt við síni svensku maskinu og sínum norsku seglum eru frá honum, sum alt hevur skapt; men harfyri sømir tað seg at geva teimum æru, ið nýta tær gávur og tey evnir, sum Harrin hevur givið teimum til at fáa góð verk í lag“.
Í „Føringatíðindum nr.7, 5. apríl 1894 svarar Andras Sámalsson Rasmusi aftur:
„Harri blaðstýrari! Í „Føringatíðindum“ fyri 15. mars hava tygum sagt, at eg tók rímuna um „Vaagen“ illa upp. Eg vil ikki ganga frá, at mær dámdi hana ikki væl av teirri grund, at tað ljóðaði, sum fingrarnir, ið stýrdu, og tann sterka maskina og segl gjørdu, at „Vaagen“ kom fram ta ferðina, ið um er skrivað. Eg helt fyri mær sjálvum, at eina tøkk kundi Harrin væl fingið, tí at hann átti hana, ivist eg ikki í. At fleiri sum eg hildu minni av rímuni fyri tað, veit eg vist, so mikið meir sum eg veit teir menn, ið hildu tað vera „eitt Guds mirakul“, at „Vaagen“ kom vegin fram ta ferðina. At „Vaagen“ er eitt so óføra sterkt skip, veit eg einki um - sterkari skip, enn hon er, man útnorðingur hava gjørt so illa til, at bæði fólk og skip hava farið fyri einki í bylgjunum. Lat okkum vara okkum fyri at geva skapninginum ta tøkk, sum skaparin eigur, um tað enn er í eini rímu.“
Og í sama blaði svarar I.P.G. Andrasi:
„“Ikki ein og hvør, ið sigur við meg: Harri, Harri! skal stíga inn í tað himmalska ríkið, men hann, ið ger vilja faðirs míns, sum er í himlinum“ (Mattheus 7, 21), og aftur í báðum teimum næstu versunum vilja vit finna, hvussu óhjálpin vit eru, bert av at hava Harrans navn í munninum og brúka tað til lystimætir ella til ónýtis (sjá „annað boð“).
Hesi orðini runnu mær í huga, tá ið eg í „Føringatíðindum“ nr. 6 í ár varð varur við, at Andras Sámalsson hevði sýnt mær so miklan heiður, at hann vildi finnast at rímu mínari um „Vaagen“; men so tungt tað fellur mær at siga tað, so má tað tó út: at skal A.S. í hesi rímuni, sum hann hevur yrkt móti „Vaagen“, vísa sítt „credo“, so hava vit báðir hvør sína trúgv.
At snakka um trúnna kemur mær ikki so dáttliga við, tó at „Føringatíðindi“ kannske ikki er rætta staðið. Eg havi í langar tíðir bæði lisið og hugsað um bíbilorð og bíbillæru, so eg havi eina trygga grund at seta mín hug á. Gud hevur skapt alt og lívgar alt; hann hevur sett sítt ættmál og árstíðir, givið luft, jørð, eldi og vatni sínar „natúrlógir“ og skapt menniskjan hægstan og bestan av øllum skapningi við evnum til at vinna vald yvir allari skepnu og við evnum til at draga nyttu úr „elementunum“, og so hevur hann eisini lagt tær treytir á okkum, at vit skulu streva eftir at nýta tey evnir, vit hava fingið, og soleiðis upphækka Guds prís, og tá ið vit so vinna stór verk, kunnu vit prísa verkinum, tí so prísa vit honum við, sum evnini hevur givið til at fremja verkið.
Men vil nú A.S. í rímu sínari vanvirða bæði menn og mansins verk, so fylgir har av, at hann vanvirðir hann við, sum øll góð evnir hevur givið.
Hvør veit, um eg ikki kann ugga meg við tað, at ríma Andrasar verður gloymd, men „Vaagen“ goymd? A.S. mátti kunna tolað tað, at eg ynskti gott oman yvir „Vaagen“ og tað fólkið, ið á henni var. Tað vilja mangir føroyingar halda við mær í, at „Vaagen“ er verd at fáa eina rímu til minni frá føroyingum, og mangur maður vil kenna seg aftur í rímuni, um hann ferðast millum Ísland og Føroyar. Eisini meinti eg at draga fólkahugin til brøður okkara í Íslandi og til okkara ættarfrendir norðmenninar. Nei, tað er ikki „Vaagen“, ið A.S. helst finst at, men tað eri eg sjálvur. Eg haldi meg finna í rímuni hjá A.S. nakað av sama slagi sum tað, ið Ólavur Trygvason fann innan í gullringinum, sum Sigmundur hevði fíngið frá Hákuni jalli. Tað, ið eg havi sent til „Føringatíðindi“, hevur verið ætlað til at vekja fólkaondina upp við; einki ilt veit eg at hava sagt, og minni havi eg hugsað tað. Andras Sámalsson fer at taka tað, sum hann vil. Har er einki við at gera.“
Eisini til hesi orð fínna vit eitt aftursvar frá Andrasi Sámalsson. Tað stendur í „Føringatíðindum“ nr. 9 frá 3.mai 1894 og ljóðar soleiðis:
„Í „Føringatíðindi“ nr. 7 hevur J.P.G. skrivað ein artikul ímóti mær, og begynnir hann við Jesusar orðum (í Mattheus evang. 7, 21), og hann vil siga so mikið, at leggi eg ikki av at taka Harrans navn í munnin, so sleppi eg ikki inn í tað himmalska ríkið. Er hetta trúgvin hjá J.P.G., so behøvir hann ikki at siga mær, at vit hava hvør sína trúgv.
Kann J.P.G. ikki prísa Gudi upp á annan máta enn at syngja takkarsálmar til „Vaagen“, so er tað nógv betri, at hann letur tað vera. Í bíbliuorðinum, sum hann „bæði hevur lisið og hugsað um í langar tíðir“, stendur: „Takkið altíð Gudi, faðirinum, fyri allar lutir í vár harra Jesu Kristi navn“; men enn havi eg ikki funnið, at vit eru biðin at takka „Vaagen“ fyri nakað. Eftir mínari meining var tað líka beint, at hann í rímuni um „Vaagen“ í nr.4 takkaði Gudi fyri redningin, og vit so sluttaðu okkum, at hann ikki hevði gloymt „Vaagen“ og fingrarnar, sum stýrdu skipinum, enn at hann gevur „Vaagen“ tøkkina har, og vit so mugu slutta okkum, at hann ikki hevur gloymt Várharra.
Eg havi hoyrt um eina bók, sum teir kalla „Koranin“, kannske tað er upp úr henni, J.P.G. hevur fingið allan sín vísdóm; upp úr bíbliuorðunum, sum vit plaga at lesa, hevur hann ikki funnið, at „Vaagen“ og annað av tí, Várharra hevur skapt, eigur tøkkina fyri tey mirakul, sum hava verið gjørd og enn tann dag í dag verða gjørd.
Eg unni „Vaagen“ og hvørjum menniskja (J.P.G. eisini) alt gott; men at biðja til teirra, dámar mær ikki.
J.P.G. kann ugga seg so mikið, sum hann vil, við, at „Vaagen“ verður goymd, eg ivist ikki í, at hann og eg eina ferð verða goymdir eisini.
At finnast at J.P.G. sjálvum kann ikki falla mær inn, tí eg havi ikki ta æru at kenna hann.
J.P.G. man ikki á nakran máta halda seg vera verri mann enn Ólav Trygvason; tíðin vil vísa, um históriuskrivararnir gera sær so nógvan ómak við at skriva um J.P.G., sum teir gjørdu sær við Ólavi.
J.P.G. sigur, at tað, ið hann hevur sent til „Føringatíðindi“, hevur verið ætlað til at vekja fólkaondina upp við. Tað er gott nokk, men hann má ikki gloyma, at tað eisini eru fólkakroppar, sum treingja til at verða vaktir.
Í móti endanum av sínum artikli skrivar J.P.G.: „Einki ilt veit eg mær at hava sagt, og minni havi eg hugsað tað“ - man hetta vera sannheit? - Fyrr havi eg hildið, at ikki meiri enn ein kann hava sagt: „Hvør av tykkum kann vísa, at eg havi gjørt synd“, nú ljóðar tað, sum J.P.G. vil siga tað sama.
Og eitt slíkt menniskja er einki við at gera.“
Soleiðis endaði hesin orðaleikur í „Føringatíðindum“ á vári 1894. Meira enn hundrað ár eru liðin síðani hesa illveðursnátt, tá ið „Vaagen“ mundi farið fyri einki, og prentaðu vísurnar hava eisini rundað tey hundrað árini.
Mangt bendir á, at hóast Andras Sámalsson á sinni fekk seinasta orðið á prenti, so átti I.P.G. í veruleikanum seinasta orðið, tá ið hann tók soleiðis til:
„Hvør veit, um eg ikki kann ugga meg við tað, at ríma Andrasar verður gloymd, men „Vaagen“ goymd?“


text:
Søgan hjá Karin
Eg eiti Karin og eri 34 ár. Eg vaks upp í einum heimi við harðskapi, drukk og sálarligari sjúku. Tað vóru ymiskt tíðarskeið í mínum barnaárum, hvar vit høvdu tað gott saman sum familja. Men ein stóran part av barnaárunum, kundi eg als ikki kenna meg trygga og elskaða.
Longu sum smágenta hevði eg ofta ábyrgd av beiggjum mínum, at geva teimum at eta og at rudda upp eftir okkum. Mamma var ofta sera langt niðri, og pápi mín var alkaholikari.
Eg hugsaði sum barn, at eg gleddi meg til at blíva vaksna, tí eg orkaði ikki hesa ábyrgd. Eg hevði eina vinkonu, sum kom frá einum heimi við tryggum rammum. Eg var altíð heima hjá teimum, tá ið eg sá ein møguleika fyri tí. Men eg kláraði tó ongantíð at slappa ordiliga av, tí eg hugsaði so nógv um beiggjar mínar, hvussu teir mundu klára seg, tá ið eg ikki var heima.
Tá ið eg gjørdist vaksin, avgjørdi eg, at eg ongantíð fór at bjóða mínum børnum eina slíka tilveru, um eg yvirhøvur nakrantíð fór at fáa nøkur børn. Eg byrjaði tíðliga at fjasast við dreingjum. Tað bleiv ongantíð til nakað fast. Eg hevði sera ilt við at binda meg til nakran. Eg var so bangin fyri at blíva sárað. Tá ið eg var 25 ár, bleiv eg brádliga forelskað uppum bæði oyru. Eftir stuttari tíð fluttu vit saman. Vinkonurnar ávaraðu meg, tí tær høvdu frætt ymiskt um hendan drongin. Men eg dugdi ikki at síggja, at nakað var galið. Eg helt, at tær vóru øvundsjúkar.
Eftir bert 3 mðr. gjørdist eg við barn. Tann fyrsta tíðin í graviditetinum var sera hørð. Eg var so illa fyri og eg royndi alt tað, sum eg kundi at vera glað og nøgd. Tá ið sjeikurin kom heim frá arbeiði og maturin ikki stóð á borðinum ella, at eg ikki hevði megnað at gjørt húsið reint og ruddiligt, bleiv hann illur og byrjaði at gremja seg. Segði ofta, at hann ikki visti av, at hann hevði fingið sær eina so dovna damu.
Eg segði honum, hvussu eg hevði tað, men tað rein ikki við hann. Hann lurtaði slett ikki eftir mær, hann byrjaði at fara út at keypa sær mat um kvøldarnar. Tað var oftari og oftari, at hann ikki kom heim fyrrenn eg var farin í song.
Avstandurin okkara millum bleiv størri og størri. Tá ið vit illa nokk tosaðu saman, hevði eg ikki so góðan hug til at hava kynsligt samband við hann. Hetta var hann illur um, og fleri ferðir tá ið hann kom drukkin heim, neyðtók hann meg. Eg hugsaði, at tað nokk fór at verða betur tá ið barnið var føtt. Men tað skuldi bert vísa seg at gersat verri og verri. Hann sló meg ofta og tosaði ógvuliga niðursetandi við meg.
Til endan visti eg hvørki út ella inn. Visti ikki hvat av tí, sum hann segði um meg var satt og hvat var ósatt. Eg sá lýsingina hjá Kvinnuhúsinum í sjónvarpinum. Eg setti meg í samband við tey. Tað var gott at tosa við onkran, sum lurtaði uttan at seta niður á meg. Eg var í Kvinnuhúsinum til nakrar samrøður. Eg tosaði við sjeikin hjá mær um støðuna hjá okkum. Vit hava sett okkum í samband við ein familjuráðgeva. Vit ganga nú til parsamrøður og eg vóni, at hetta fer at bjarga okkara forholdið.


text:
DianaDansar er dansiskeið fyri 13+
Á skeiðnum lærir tú 2-3 nýggjar seriur, men lærir eisini, hvussu tú sjálv/ur samansetir eina koreografi. Haraftrat verður arbeitt við upphiting, grundrørslum og útstrekking.
Diana er útbúgvin á Hotstepper Urban Dance Education og Flowdance Academy Copenhagen, og hevur í nógv ár búð í Keypmannahavn, har hon hevur arbeitt professionelt sum dansari og koreograf, og hevur undirvíst í hiphop, house og waacking.
Nær: 8.-9.des. 2018
Kostnaður: 400kr
Tekning: haskulin@haskulin.fo